Προσχολική αγωγή

Με τον όρο Προσχολική Αγωγή περιγράφεται η γνωσιακή και κοινωνική εκπαίδευση που δίνεται στον άνθρωπο πριν την υποχρεωτική εκπαίδευση, την ηλικία δηλαδή των 5-6 ετών στις περισσότερες χώρες, και μπορεί να ξεκινά ήδη από την ηλικία των δυο ετών. Ωστόσο στην Ελλάδα η υποχρεωτική δίχρονη προσχολική αγωγή ξεκινά από την ηλικία των 4 ετών μετά τον νέο νόμο Γαβρόγλου  Ν.4521-18.pdf, όπου έχουν ενταχθεί ήδη 298 από τους 325 δήμους της χώρας. Ιδρύματα που προσφέρουν Προσχολική Αγωγή είναι τα νηπιαγωγεία και οι παιδικοί σταθμοί. 

Σύμφωνα με τη σύγχρονη θεωρία της Παιδαγωγικής, τα πρώτα χρόνια της ζωής του παιδιού έχουν ζωτική σημασία για τη σωματική, διανοητική και κοινωνική του ανάπτυξη. Γι'αυτό, πρέπει να δοθεί σημασία στην καλλιέργεια των αισθήσεων του παιδιού και την απόκτηση εμπειριών που ενθαρρύνουν την εντύπωση, την έκφραση και την επικοινωνία. Σε αυτές τις βάσεις δημιουργήθηκε η Προσχολική Αγωγή, η οποία είναι η διαδικασία του προσανατολισμού του παιδιού σε ορισμένες αξίες, στάσεις, δεξιότητες και γνώσεις με σκοπό την κοινωνικοποίησή του. Η φοίτηση του παιδιού στα προσχολικά ιδρύματα προπαρασκευάζει επίσης τη φυσική μετάβασή του από την οικογενειακή ζωή στο σχολικό περιβάλλον, ενώ δίνει παράλληλα τη δυνατότητα να διαγνωστούν εγκαίρως ενδεχόμενες πνευματικές ή σωματικές διαταραχές στην εξέλιξή του, που βελτιώνονται ή και θεραπεύονται πιο εύκολα, όταν γίνεται η διάγνωση τους νωρίς. 

Σήμερα, η αναγκαιότητα της Προσχολικής Αγωγής αναγνωρίζεται διεθνώς. Σύμφωνα με την UNESCO (1961) είναι ανάγκη να εξασφαλιστεί στο παιδί, από την πιο μικρή του ηλικία, εκπαίδευση κατάλληλη για την πνευματική, ηθική και σωματική του εξέλιξη. Όσο και αν η οικογένεια παραμένει το ευνοϊκό περιβάλλον για την ανάπτυξη του παιδιού, σήμερα έχει ανάγκη να βοηθηθεί, γιατί και με τις καλύτερες ακόμα προϋποθέσεις δεν μπορεί πια να ικανοποιήσει όλες τις ανάγκες του παιδιού για αγωγή και εκπαίδευση, όταν αυτό πλησιάζει την ηλικία των τεσσάρων ετών. Η Προσχολική Αγωγή έγινε επίσης κοινωνικό αίτημα όταν αυξήθηκε ο αριθμός των γυναικών που εργάζονται έξω από το σπίτι. 

Η αρχή της ικανοποίησης των βασικών αναγκών του παιδιού αποτελεί καθοριστικό παράγοντα για την αποστολή της Προσχολικής Αγωγής. Το παιδί της προσχολικής ηλικίας χρειάζεται ποσότητα και ποιότητα εμπειριών για να μεγιστοποιήσει τις κάθε μορφής ικανότητές του, για να αποκαλύψει, να γνωρίσει και να αποδεχτεί τον εαυτό του και το κοινωνικό και φυσικό σύνολο που το περιβάλλει και να αναπτύξει δημιουργική σχέση αλληλεπίδρασης μαζί του. Η οικογένεια δεν είναι, στις περισσότερες περιπτώσεις, ικανή να αντισταθμίσει τα οφέλη που προκύπτουν από τη συμβίωση των νηπίων.

Η διαπολιτισμική εκπαίδευση είναι ένας από τους σημαντικότερους πυλώνες  για την διάδωση της πολυπολιτισμικότητας και της κοινωνικής ένταξης στα σχολεία. Συγκεκριμένα,στην Ελλάδα, ποικίλα εκπαιδευτικά προγράμματα έχουν καλλιεργηθεί για την ενίσχυση της διαπολιτισμικής κατανόησης και της αποδοχής.

Ένα χαρακτηριστικό παράδειγμα είναι το πρόγραμμα «Διαπολιτισμική Εκπαίδευση: Θεωρητικές και Βιωματικές Προσεγγίσεις», το οποίο προσφέρει θεωρητική κατάρτιση και βιωματικές εμπειρίες για την κατανόηση της εθνικής και πολιτισμικής ετερότητας. 

 Οι κυριότερες ειδικότητες 
Ο παιδαγωγός προσχολικής αγωγής συνεργάζεται:

Α) Με τους παιδαγωγούς που έχουν τη βασική ευθύνη της αγωγής και εκπαίδευσης των παιδιών, ώστε αυτή να είναι αποτελεσματική.

Β) Με τον/ την ψυχολόγο, όταν προκύπτουν θέματα που αφορούν στην κοινωνικοσυναισθηματική ανάπτυξη για τη σωστή εξέλιξη του παιδιού.

Γ) Με τον/την κοινωνικό/ή λειτουργό κυρίως για θέματα που αφορούν στους γονείς και γενικότερα στην οικογένεια, ώστε να υπάρχει σωστή συνεργασία και αλληλοενημέρωση.

Δ) Με τον/την λογοθεραπευτή/τρια, όταν διαπιστώνεται ότι το παιδί έχει πρόβλημα στο λόγο και χρειάζεται εξειδικευμένη βοήθεια, προκειμένου ν’ αντιμετωπίζονται έγκαιρα διάφορα προβλήματα.

Ζ) Με τον/τη γιατρό και τον/η/ρια νοσηλευτή σ’ εκείνες τις περιπτώσεις που παρουσιάζονται επιδημικές καταστάσεις και γενικά σε θέματα που έχουν να κάνουν με την υγεία των παιδιών.

 Παραπομπές 

Εξωτερικοί σύνδεσμοι


Κατηγορία:Εκπαίδευση ανά βαθμίδες